Ioannes Episcopus servus servorum Dei, dilectis filiis Abbati et conventui Monasterii Cluniacensis, ad Romanam Ecclesiam nullo medio pertinentis, Matisconensis Diœcesis, salutem, et Apostolicam benedictionem. Sacrosancta Romana Ecclesia mater cunctorum fidelium, et Magistra in agro virtutum vestri Ordinis, cui Altissimus benedixit, et in decore sanctæ Religionis, sub qua virtutum Domino devotum et gratum impenditis famulatum, exultat, et jubilat, præsertim dum prospicit quod vos ad alta virtutum gradibus, per exercitium bonorum operum et præclara sanctitatis merita conscendentes, trahitis ad Divinæ Majestatis obsequium alios per exemplum, vitam ducendo purissimam, Hospitalitatem servando, et divinæ laudis frequentiæ, celebrisque venerationis instantiæ, ex qua gloria divinæ Majestatis attollitur, devotissimè insistendo: propter quod Ordinem vestrum præfatum, quem erga nos, et eamdem Ecclesiam devotionis claritate prælucere conspicimus, infrà Claustra nostri pectoris paternis affectibus complectentes, circa bonum statum ipsius totis studiis vigilamus ut Deo propitio protegatur à noxiis, atque salubria semper incrementa suscipiat, necnon pacis et tranquillitatis affluat ubertate, ipseque et personæ ipsius ab omni sint perturbatione securæ, ac à jugo cujuslibet oppressionis serventur illæsæ, prærogativa libertatis Apostolicæ communimus. Sanè petitio vestra nobis exhibita continebat quod, licet vestrum Monasterium cum Abbatiis, Prioratibus, Decanatibus, Ecclesiis, et aliis membris suis, eidem immediatè vel mediatè subjectis ubilibet constitutis ab olim reputatum fuerit, et adhuc etiam reputetur communiter fore à jurisdictione quorumlibet judicum Ordinariorum exemptum, ac soli immediatè Sedi Apostolicæ subjacere cum personis degentibus in eisdem: tamen nobis humiliter supplicastis, ut ad vitandum cujuslibet molestiæ ac inquietationis materiam, quæ vobis contra hujusmodi exemptionis libertatem posset inferri, et ut cuilibet propterea tollatur contra vos occasio malignandi, Monasterium vestrum cum Abbatiis, Prioratibus, Decanatibus, membris, et personis prædictis, pro incremento boni status Monasterii, et membrorum, ac pace et tranquillitate personarum degentium in eisdem, de novo eximere totaliter auctoritate Apostolica dignaremur. Nos igitur, qui in Monasterio vestro plenè novimus præmissa, et alia multa bona opera, et sanctitatis clarere insignia, cultumque divinum, Regularem observantiam, et Religionis normam inter alia Monasteria relucere, illudque multipliciter reflorere in spiritualibus: volentes paci, et tranquillitati vestræ perpetuæ, ac membrorum, et personarum eorumdem providere salubriter, vosque, ac Monasterium, et alia membra vestra prærogativa specialis favoris et gratiæ insignire, illaque decorare singularis privilegii titulo intendentes, adinstar prædecessorum nostrorum Summorum Pontificum felicis record. Alexandri, Urbani, Innocentii, et Gregorii, hujusmodi supplicationibus inclinati, præfatum vestrum Monasterium, cum omnibus et singulis aliis Monasteriis, Prioratibus, Decanatibus, Ecclesiisque Parochialibus locorum, et aliis quibuscumque membris suis, utriusque sexus, ipsi vestro Monasterio immediatè vel mediatè subjectis, habitis, vel habendis, cum omnibus personis regularibus vestrorum Ordinis et Religionis degentibus in eisdem, præsentibus, et futuris, ac familiaribus, et servitoribus, ab omni ordinaria jurisdictione, dominio, visitatione, et potestate qualibet omnium et singulorum Patriarcharum, Archiepiscoporum, Episcoporum, et aliorum quorumlibet judicum ordinariorum Ecclesiasticorum plenè, de specialis dono gratiæ de novo eximimus, et totaliter liberamus: illaque in jus, et potestatem Beati Petri, et Sedis ejusdem, et sub eorum speciali et immediata protectione suscipientes et nostra, Decernimus Monasterium vestrum, ac omnia, et singula Monasteria, Prioratus, Decanatus, et alia membra, et personas prædictas soli, et immediatè Sedi Apostolicæ subjacere: quodque locorum Ordinarii, Diœcesani, vel alia quævis persona Ecclesiastica in vos, Monasteria, Prioratus, Decanatus, et alia membra, et personas præfatas, ut pote prorsus exempta, non possint auctoritate ordinaria excommunicationis, suspensionis, et interdicti sententias promulgare; vel aliàs etiam ratione delicti, seu contractus, vel rei, dequa agetur, ubicumque committatur delictum, ineatur contractus, aut res ipsa consistat, potestatem seu jurisdictionem aliquam quomodolibet exercere: felicis recordationis Innocentii Papæ IV. prædecessoris nostri, circà exemptos edita, quæ incipit, volentes. Et omnibus aliis constitutionibus Apostolicis in contrarium editis non obstantibus quibuscumque. Nos enim quaslibet excommunicationum, suspensionum, interdicti sententias et quoscumque processus, quasvis pœnas et sententias, continentes, quas, et quos contra vos, Monasteria, Prioratus, Decanatus, et alia membra, et personas prædictas, contra tenorem et formam exemptionis hujusmodi quomodolibet promulgari, et haberi contigerit, irritos decernimus et inanes. Volumus autem quod vos, in sigmum perceptæ ab eadem Romana Ecclesia libertatis, et exemptionis hujusmodi, unam unciam auri dictæ Romanæ Ecclesiæ, in festo Beatorum Apostolorum Petri et Pauli, solvere perpetuò teneamini annuatim; quodque per præsentem exemptionem, et alia supradicta libertatibus, Privilegiis, et immunitatibus aliis vestris, et Ordinis vestri nullum præjudicium generetur, quinimò volumus, quod illa in sua plena remaneant firmitate. Nulli ergo omninò hominum liceat hanc paginam nostrarum exemptionis, liberationis, susceptionis, constitutionis, et voluntatis infringere, vel ei ausu temerario contraire. Si quis autem hoc attentare præsumpserit, indignationem omnipotentis Dei, et Beatorum Petri et Pauli Apostolorum ejus se noverit incursurum. Datum Romæ, Kalendis Aprilis, Pontificatus nostri anno III.